Moise Guran Digi 24

De ce renunț la emisiunea TV? se întreabă Moise Guran pe blog, în legătură cu finalul emisiunii Biziday de la Digi 24.

Publicitate

Răspunde în continuare:

"De principiu pentru că la ceva trebuia să renunț, căci nu mai îmi ajungea ziua de 24 de ore."

Moise Guran precizează că joi va fi ultima emisiune Biziday pe TV, după cum Paginademedia.ro a scris aici și că jurnaliștii din echipa emisiunii rămân în structura de știri a Digi 24.

Când a luat decizia:

"Decizia de a renunța la emisiunea tv și, implicit, de a-mi întrerupe cariera de realizator tv am luat-o la finalul anului trecut, am comunicat-o colegilor din echipa Biziday în ianuarie și, imediat după aceea, colegilor de la Digi24 și partenerilor de la RCS. Aceștia mi-au oferit imediat posibilitatea de a veni în dezbaterile de la Digi24."

Cu ce rămâne:

"In toamnă voi fi invitatul lui Cosmin Prelipceanu cel puțin o dată pe săptămână, dar și la evenimentele extraordinare.

Am luat de asemenea decizia de a semna un contract pe cinci ani cu Europa FM pentru emisiunea România în Direct, dar și pentru pastila Biziday, editorialul radiofonic difuzat zilnic la 7.30 dimineața și la 18.30 seara.

În paralel am cooptat o echipă de informaticieni cu care am început să lucrăm la o aplicație de știri."

Orientare către publicul activ, pe digital:

"Unei noi generații, să-i spunem generația bizi, generația care a abandonat deja televizorul sau o va face în anii următori, îi va veni rândul să reușească cu România în ceea ce alte generații poate au dat greș. Eu după acea generație mă duc."

De ce:

"Publicul tv este din ce în ce mai în vârstă și mai puțin activ, în vreme ce radioul și internetul (mobil) ajung într-o măsură mult mai mare la forța motrice a societății – tineri, ocupați, cei de la care sperăm totuși să ducă țara într-o altă direcție decât cea în care a mers până acum."

"Emisiunea Biziday de la Digi24 are de departe cele mai bune demografice de pe segmentul ei, dar e chestiune de luni, poate de un an sau doi, până când cei mai ocupați dintre telespectatori vor prefera să afle lucrurile de pe mobil atunci când acestea se petrec, decât să stea seara la televizor."

"Dar pe măsură ce internetul mobil pătrunde de jos în sus pe scara generațiilor, pe măsură ce grupuri de români mai noi sau mai vechi, dar mai adaptate capitalismului, exigențelor, acestei lupte permanente pentru supraviețuire și unor alte valori au acces la informație în timp real, în fața televizoarelor rămân tot mai des părinții și bunicii noștri."

Articolul lui Moise Guran, pe Biziday.ro

Petrişor Obae

petrisor.obaepaginademedia.ro